Sellise järelduseni jõudsime analüüsi käigus, mille aluseks  oli Turu-uuringute AS-i poolt 2002. aasta suvel läbiviidud üleriigilise uuringu andmestik (kokku küsitleti 1015 inimest). Andmete korrelatsioonanalüüs kinnitas, et Euroopa Liiduga liitumise toetust mõjutasid peamiselt kaks tegurite rühma. Esiteks, riigi institutsioonide usaldamine ja hinnang demokraatia taseme kohta, mida võib nimetada "usalduse dimensiooniks", ja teiseks majandusliku ja psühholoogilise heaolu tunnuste rühm, mida võiks nimetada "heaolu dimensiooniks". Heaolutunnuste rühmaga oli tihedalt  seotud Euroopa Liiduga ühinemisreferendumist osavõtt.